***……(sz.) napirend***

**E L Ő T E R J E S Z T É S**

**a Képviselő-testület október 29-i rendes ülésére**

**Tárgy:** Döntés a Margit-negyed Döntés-előkészítő és Tanácsadó Testület felállításáról

**Készítette: ………………………..**

Berg Dániel

alpolgármester

**Egyeztetve: ……………………………..**

dr. Varga Előd Bendegúz

alpolgármester

**Látta: ……………………….**

dr. Szalai Tibor

jegyző

**………………………….**

dr. Silye Tamás

jegyzői igazgató

*A napirend zárt ülésen történő tárgyalást nem igényel*

**Tisztelt Képviselő-testület!**

A Margit körútnak és környékének (Margit-negyed) megújítása, egy kulturális és civil terület kialakítása komplex és sokrétű, multidiszciplináris szakmai feladat.

A projekt hosszú távú célja, hogy újra-definiálja a Margit körutat és környékét potenciálisan használók körét, valamint az ennek megfelelő kereskedelmi és szolgáltatási profilt, ezzel segítve a környék felzárkózását az aktívabban funkcionáló szomszédos kerületrészekhez, azaz hogy megtöltsük élettel.

Magyarországon a Margit-negyed projekt volumenét és hatását tekintve egyedülálló. Így nincs olyan minta, amit átvéve biztosított lenne a siker, új tudás létrehozására van szükség a megvalósításhoz.

Egy ilyen rendhagyó folyamat hosszú távú stratégiát igényel, amelynek kidolgozásába érdemes és ajánlott bevonni külső szakértőket: többek között urbanistákat, építészeket, kulturális és művészeti szakértőket, és nem utolsósorban a helyi kreatív szakma, kerületi vállalkozások képviselőit.

A Margit-negyedben meghirdetett helyiségekre érkezett bérbevételi kérelmekről, a bérleti díj mértékéről történő javaslattétel érdekében szükséges a Margit-negyed Döntés-előkészítő és Tanácsadó Testület (MNDTT) felállítása, mely csak javaslattételi jogkörrel rendelkezne a Gazdasági és Tulajdonosi Bizottság felé, akinek a döntési jogköre változatlan maradna.

A testületben képviselve lenne az önkormányzat, a városvezetés, az önkormányzat releváns intézményei, illetve több szakterület szakértője, közéleti személyiségek is.

Kérem a T. Képviselő-testületet az előterjesztés megvitatására és a határozati javaslatok elfogadására.

**Határozati javaslatok**

A Képviselő-testület úgy dönt, hogy létrehozza a Margit-Negyed Döntés-előkészítő és Tanácsadó Testületet (továbbiakban MNDTT, vagy testület) az alábbi mandátummal, hatáskörökkel, és tagokkal:

**A testület mandátuma**

Az MNDTT mandátuma a megalakulását követő kilenc hónapra szól, mely a képviselő-testület által meghosszabbítható.

**A testület hatásköre**

* Elsőként az MNDTT véleményezi az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet 4. számú mellékletében meghatározott utcák által kijelölt területre (Margit-negyed) beérkező bérbevételi kérelmeket és tesz szakmai javaslatot a döntést hozó Gazdasági és Tulajdonosi Bizottság elé, aki nincs kötve az MNDTT javaslatához.

Az MNDTT a Margit-negyed kiemelt prioritásai – magas színvonalú kulturális és társadalmi célú tevékenység, profilba vágó kereskedelmi és szolgáltatói réteg bevonzása – alapján fogalmaz meg szakmai javaslatot az átmeneti vagy hosszú távú ingatlanhasznosítás tekintetében.

Az MNDTT szakértői vélemény alapján a Gazdasági és Tulajdonosi Bizottságnak javasolhat kedvezményes bérleti díjat és / vagy ingatlanhasznosítási feltételeket, előírásokat, vagy egyéb elemeket, amelyek a Margit-negyed területét érintő bérbevételi szerződésekre vonatkoznak az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet szabályaival összhangban.

* Az MNDTT továbbá döntés-előkészítő anyagokat készít a Margit-negyedhez kapcsolódó stratégia kidolgozásához, a folyamat végén részt vesz a projekt további szakaszait megalapozó tanulmány előkészítésében, bemutatásában.

**A testület tagjai**

A kultúráért és innovációért felelős alpolgármester, mint a városvezetés részéről delegált tag, aki egyben a testület elnöke

Polgármester által felkért 1 delegált képviselő tag a Gazdasági és Tulajdonosi Bizottság részéről

Polgármester által felkért 1 delegált képviselő tag a Közoktatási, Közművelődési, Sport, Egészségügyi, Szociális, és Lakásügyi Bizottság részéről

Polgármester által felkért 1 delegált szakértő tag a II. Kerületi Kulturális Közhasznú Nonprofit Kft. részéről

Polgármester által felkért 1 delegált szakértő tag a II. Kerületi Városfejlesztő Zrt. részéről

Megalakuló ülésén az MNDTT felkéri a kommunikációért és közösségi kapcsolatokért felelős igazgató nyilvános felhívása alapján kiválasztott együttműködő partnert, hogy delegáljanak összesen 3 szakértő tagot az MNDTT testületébe. A delegált tagokat a Polgármester kéri fel, hogy vegyenek részt az MNDTT szakértői véleményező, javaslattevő munkájában.

Megalakuló ülésén az MNDTT javaslatára a Polgármester felkér egy, a témában kompetens kerületi közéleti személyiséget, hogy csatlakozzon az MNDTT szakértői véleményező, javaslattevő munkájához a tágabb nyilvánosság érdekében és kerületi lakosok képviseletében.

A testület tagjai munkájukat díjazás nélkül végzik.

**Felelős:** Polgármester

**Határidő:** 2021. január 31.

***(A határozati javaslat elfogadásához minősített többségű szavazati arány szükséges.)***

Budapest, 2020. október 22.

Berg Dániel

alpolgármester